**ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΧΗΜΕΙΑΣ,**

**ΠΑΙΔΑΓΩΓΙΚΟ ΤΜΗΜΑ ΔΗΜΟΤΙΚΗΣ ΕΚΠΑΙΔΕΥΣΗΣ,**

**TMHMA ΙΣΤΟΡΙΑΣ ΚΑΙ ΦΙΛΟΣΟΦΙΑΣ ΤΗΣ ΕΠΙΣΤΗΜΗΣ**

**ΑΡΙΣΤΟΤΕΛΕΙΟ ΠΑΝΕΠΙΣΤΗΜΙΟ ΘΕΣΣΑΛΟΝΙΚΗΣ, ΤΜΗΜΑ ΧΗΜΕΙΑΣ**

**ΕΘΝΙΚΟ ΜΕΤΣΟΒΙΟ ΠΟΛΥΤΕΧΝΕΙΟ, ΣΧΟΛΗ ΧΗΜΙΚΩΝ ΜΗΧΑΝΙΚΩΝ**

**ΔΙΙΔΡΥΜΑΤΙΚΟ ΠΡΟΓΡΑΜΜΑ ΜΕΤΑΠΤΥΧΙΑΚΩΝ ΣΠΟΥΔΩΝ**

**«ΔΙΔΑΚΤΙΚΗ ΤΗΣ ΧΗΜΕΙΑΣ, ΝΕΕΣ ΕΚΠΑΙΔΕΥΤΙΚΕΣ ΤΕΧΝΟΛΟΓΙΕΣ ΚΑΙ ΕΚΠΑΙΔΕΥΣΗ ΓΙΑ ΤΗΝ ΑΕΙΦΟΡΟ ΑΝΑΠΤΥΞΗ» (ΔιΧηΝΕΤ-ΕΑΑ)**

**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ ΓΙΑ ΤΟ ΑΚΑΔΗΜΑΪΚΟ ΕΤΟΣ 2023-2024**

1. Το Τμήμα Χημείας, το Παιδαγωγικό Τμήμα Δημοτικής Εκπαίδευσης, το Τμήμα Ιστορίας και Φιλοσοφίας της Επιστήμης του Εθνικού και Καποδιστριακού Πανεπιστημίου Αθηνών (Ε.Κ.Π.Α.), το Τμήμα Χημείας του Αριστοτέλειου Πανεπιστημίου Θεσσαλονίκης (Α.Π.Θ.) και η Σχολή Χημικών Μηχανικών του Εθνικού Μετσόβιου Πολυτεχνείου (Ε.Μ.Π.), με τη διοικητική υποστήριξη του Τμήματος Χημείας του Εθνικού και Καποδιστριακού Πανεπιστημίου Αθηνών, έχουν οργανώσει και λειτουργούν Διιδρυματικό Πρόγραμμα Μεταπτυχιακών Σπουδών (Δ.Π.Μ.Σ.) στο αντικείμενο «Διδακτική της Χημείας, Νέες Εκπαιδευτικές Τεχνολογίες και Εκπαίδευση για την αειφόρο ανάπτυξη» (ΔιΧηΝΕΤ-ΕΑΑ).

Η προκήρυξη αυτή αφορά στην εισαγωγή σπουδαστών του Προγράμματος το Ακαδημαϊκό έτος 2023-2024.

Η έναρξη των μαθημάτων θα γίνει τον Οκτώβριο του 2023. Το Δ.Π.Μ.Σ. διοικείται από την Επιτροπή Προγράμματος Σπουδών (Ε.Π.Σ.) στην οποία συμμετέχουν εκπρόσωποι των συνεργαζομένων τμημάτων.

2. Οι μεταπτυχιακές σπουδές οδηγούν στη λήψη Διπλώματος Μεταπτυχιακών Σπουδών (Δ.Μ.Σ.) και στη συνέχεια, δίνεται η δυνατότητα στους κατόχους Δ.Μ.Σ. να συνεχίσουν τις σπουδές τους για την απόκτηση Διδακτορικού Διπλώματος (Δ.Δ.) σε ένα από τα συμμετέχοντα Τμήματα.

Επιπλέον, χορηγείται στους αποφοίτους πιστοποίηση Παιδαγωγικής και Διδακτικής Επάρκειας.

3. Για την απόκτηση του Δ.Μ.Σ. απαιτείται η παρακολούθηση και επιτυχής εξέταση σε ορισμένο αριθμό μαθημάτων και η εκπόνηση μεταπτυχιακής εργασίας.

4. Στο Δ.Π.Μ.Σ. «Διδακτική της Χημείας, Νέες Εκπαιδευτικές Τεχνολογίες και Εκπαίδευση για την Αειφόρο Ανάπτυξη» (ΔιΧηΝΕΤ-ΕΑΑ) γίνονται δεκτές αιτήσεις υποψηφιότητας αποφοίτων ή τελειοφοίτων (εφόσον αποφοιτήσουν μέχρι το Σεπτέμβριο του 2023) του Α΄ κύκλου σπουδών των Τμημάτων Χημείας, Φυσικής, Βιολογίας, Γεωλογίας, Πληροφορικής και της Σχολής Χημικών Μηχανικών ή συναφών Τμημάτων ή ομοταγών ιδρυμάτων της αλλοδαπής, αναγνωρισμένων από το ΔΟΑΤΑΠ.

5. Για την επιλογή των μεταπτυχιακών σπουδαστών θα ληφθούν υπόψη ο γενικός βαθμός πτυχίου, η επίδοση σε προπτυχιακά μαθήματα σχετικά με το γνωστικό αντικείμενο της ειδίκευσης του Δ.Μ.Σ., η επίδοση στην πτυχιακή ή τη διπλωματική εργασία που εκπονήθηκε κατά τη διάρκεια των προπτυχιακών σπουδών και η συνάφεια της πτυχιακής ή διπλωματικής εργασίας με την ειδίκευση των Μεταπτυχιακών Σπουδών, η καλή γνώση μιας ξένης γλώσσας ή της ελληνικής γλώσσας στην περίπτωση που είναι αλλοδαπός, οι δημοσιεύσεις ή ανακοινώσεις επιστημονικών εργασιών, η πιθανή συναφής ερευνητική ή επαγγελματική δραστηριότητα, η προσωπικότητα που εκτιμάται από συνέντευξη στα μέλη της Τριμελούς Επιτροπής και Εξέτασης η οποία συγκροτείται με απόφαση Ε.Π.Σ, ο τυχόν υπάρχων άλλος μεταπτυχιακός τίτλος σπουδών, η τυχόν υπάρχουσα διδακτορική διατριβή, η πρώτη προτιμώμενη ειδίκευση στην αίτηση. Τέλος, οι υποψήφιοι θα πρέπει να πληρούν ορισμένες προϋποθέσεις γνωστικού υπόβαθρου, για τη συμπλήρωση του οποίου μπορεί να απαιτηθεί η παρακολούθηση μαθημάτων προπτυχιακού προγράμματος, μέγιστης διάρκειας ενός έτους.

6. Για το ακαδημαϊκό έτος 2023-2024 ο αριθμός εισακτέων ανά κατεύθυνση ορίζεται ως εξής:

* Οκτώ (8) στην κατεύθυνση «Διδακτική της Χημείας»
* Έξι (6) στην κατεύθυνση «Νέες Εκπαιδευτικές Τεχνολογίες»
* Έξι (6) στην κατεύθυνση «Εκπαίδευση για την Αειφόρο Ανάπτυξη» που λειτουργούν στο Τμήμα Χημείας του Ε.Κ.Π.Α.

7. Η ηλεκτρονική υποβολή των δικαιολογητικών ολοκληρώνεται την **Παρασκευή 8Σεπτεμβρίου 2023.** Η επιλογή θα γίνει τον Σεπτέμβριο. Τα δικαιολογητικά που απαιτούνται είναι:

α) Αίτηση σε ειδικό έντυπο διαθέσιμο στην ιστοσελίδα, τόσο του Τμήματος Χημείας, όσο και του Δ.Π.Μ.Σ, όπου θα επισυνάπτεται η φωτογραφία του υποψηφίου στο αντίστοιχο πεδίο.

β) Πλήρες βιογραφικό σημείωμα, το οποίο θα περιλαμβάνει οπωσδήποτε στοιχεία για τις σπουδές, την ερευνητική ή/και επαγγελματική δραστηριότητα και τις πιθανές επιστημονικές εργασίες του υποψηφίου.

γ) Αντίγραφο πτυχίου ή βεβαίωση περάτωσης σπουδών ή στοιχεία από τα οποία θα προκύπτει ότι αναμένεται η αποφοίτησή του μέχρι το Σεπτέμβριο του 2023.

δ) Πιστοποιητικό αναλυτικής βαθμολογίας.

ε) Φωτοτυπία αστυνομικής ταυτότητας.

στ) Καλή γνώση τουλάχιστον μιας ευρωπαϊκής ξένης γλώσσας, όπως της αγγλικής, γαλλικής, γερμανικής, ισπανικής, ιταλικής ή ρώσικης με τα κριτήρια που καθορίζονται για την καλή γνώση των γλωσσών αυτών στα αντίστοιχα παραρτήματα προκηρύξεων του ΑΣΕΠ. Σε ειδικές περιπτώσεις είναι δυνατό η Τριμελής Επιτροπή Επιλογής και Εξέτασης να ελέγχει με εξέταση τις γνώσεις των υποψηφίων στη χημική ορολογία.

ζ) Δύο συστατικές επιστολές, (Σε περίπτωση που δεν συμπεριληφθούν στην αίτηση υποψηφιότητας θα αποσταλούν στο methenitis@chem.uoa.gr)

η) Υπεύθυνη δήλωση του Νόμου 1599/1986 ότι μπο­ρούν να εκπληρώσουν στο ακέραιο τις εκπαιδευτικές τους υποχρεώσεις.

θ ) Πιστοποιητικό ελληνομάθειας ή επαρκής, διαπιστωμένη από την Επιτροπή Επιλογής Εισακτέων του ΠΜΣ, γνώση της ελληνικής γλώσσας για αλλοδαπούς υποψήφιους, οι οποίοι επιθυμούν να συμμετέχουν σε ΠΜΣ που διοργανώνεται στην ελληνική γλώσσα.

ι ) Αναγνώριση ακαδημαϊκού τίτλου σπουδών της αλλοδαπής

Οι φοιτητές/τριες από ιδρύματα της αλλοδαπής πρέπει να προσκομίσουν πιστοποιητικό αντιστοιχίας και ισοτιμίας από τον Δ.Ο.Α.Τ.Α.Π. Σε αντίθετη περίπτωση ακολουθείται η κάτωθι διαδικασία αναγνώρισης.

Διαδικασία αναγνώρισης

Η Επιτροπής Προγράμματος Σπουδών ορίζει επιτροπή αρμόδια να διαπιστώσει εάν ένα ίδρυμα της αλλοδαπής ή ένας τύπος τίτλου ιδρύματος της αλλοδαπής είναι αναγνωρισμένα. Προκειμένου να αναγνωριστεί ένας τίτλος σπουδών πρέπει:

- το ίδρυμα που απονέμει τους τίτλους να συμπεριλαμβάνεται στον κατάλογο των αλλοδαπών ιδρυμάτων, που τηρεί και επικαιροποιεί ο Δ.Ο.Α.Τ.Α.Π.,

- ο/η φοιτητής/τρια να προσκομίσει βεβαίωση τόπου σπουδών, η οποία εκδίδεται και αποστέλλεται από το πανεπιστήμιο της αλλοδαπής. Αν ως τόπος σπουδών ή μέρος αυτών βεβαιώνεται η ελληνική επικράτεια, ο τίτλος σπουδών δεν αναγνωρίζεται, εκτός αν το μέρος σπουδών που έγιναν στην ελληνική επικράτεια βρίσκεται σε δημόσιο Α.Ε.Ι.

Για περισσότερες πληροφορίες απευθυνθείτε στα τηλέφωνα 210 7274483, 210 7274386 και 210 7274098 ή επισκεφτείτε την ιστοσελίδα του ΠΜΣ: <https://dixinet-eaa.chem.uoa.gr/>

Οι ενδιαφερόμενοι καλούνται να υποβάλουν τα παραπάνω δικαιολογητικά από **την Τετάρτη 14 Ιουνίου 2023 μέχρι και την Παρασκευή 8 Σεπτεμβρίου 2023 ηλεκτρονικά** στη Γραμματεία του Τμήματος Χημείας μέσω του <https://eprotocol.uoa.gr/> επιλέγοντας: **05**.**Αίτηση Υποψηφιότητας σε Μεταπτυχιακό Πρόγραμμα Σπουδών**. **Αιτήσεις που θα υποβληθούν με οποιονδήποτε άλλον τρόπο δεν θα γίνονται δεκτές.**

**Ο Διευθυντής του Δ.Π.Μ.Σ.**

 **\***

**Κ. Μεθενίτης**

**Αναπλ. Καθηγητής**

\**Η υπογραφή τηρείται στο πρωτότυπο του αρχείου της Γραμματείας*